Ka jalo Dikwalo di gakolola jaana: “Lo se ka lwa busetsa ope bosula ka bosula. . . . Lo se ka lwa ipusolosetsa.” (Baroma 12:17, 19) Go ipusolosetsa—e ka ne e le ka ditiro tsa bothubaki kgotsa mafoko fela a a tlhabang—ga go a siama. Mo godimo ga moo, go ipusolosetsa go go ntseng jalo, ga go thuse ka sepe e bile ga go botlhale. Lebaka ke gore, bothubaki gantsi bo felela ka gore go nne le bothubaki jo bongwe gape. (Mathaio 26:52) Gape mafoko a a tlhabang gantsi a felela ka mafoko a mangwe gape a mantsi a a tlhabang. Gakologelwa gape gore fa motho a galefa gantsi o a bo a se na lebaka le le utlwalang la go galefa jalo. Ka sekai, a o a tlhomamisa tota gore motho yo o go kgopisitseng o a go ila? A e ka tswa e le gore gongwe motho yono o dirile fela ka go sa akanye kgotsa a sa kgathale? Mme gone tota le fa a dirilwe ke gore o go tlhoile, a se a se dirileng se dira gore go bo go siame go ipusolosetsa?